PRITARTA

Tauragės rajono savivaldybės tarybos

2015 m. sausio 28 d.

sprendimu Nr.1-9

PATVIRTINTA

Tauragės lopšelio-darželio ,,Kodėlčius“

direktoriaus 2015 m.vasario 4 d.

įsakymu Nr. V-22

**TAURAGĖS LOPŠELIO-DARŽELIO ,,KODĖLČIUS“**

**IKIMOKYKLINIO UGDYMO PROGRAMA ,,KODĖLČIUKŲ ŽINGSNELIAI“**

**I. BENDROSIOS NUOSTATOS**

***Duomenys apie įstaigą***

Tauragės lopšelis-darželis ,,Kodėlčius“ – Tauragės rajono savivaldybės biudžetinė įstaiga.

Grupė – neformaliojo ugdymo mokykla.

Tipas – lopšelis-darželis.

Adresas: Moksleivių alėja 12, LT-72288 Tauragė.

Telefonas: (8-446) 57710

Elektroninis paštas: darzeliskodelcius@gmail.com

Interneto svetainės adresas: www.kodelcius.mir.lt

***Požiūris į vaiką ir jo ugdymą***

Lopšelis-darželis „Kodėlčius“ vykdo neformaliojo švietimo ikimokyklinio ir priešmokyklinio ugdymo programas. Ikimokyklinio ugdymo programa atliepia Valstybinės švietimo strategijos 2013-2022 metų nuostatas ir šių nuostatų įgyvendinimo programą, Lietuvos Respublikos Vyriausybės patvirtintą Vaiko gerovės valstybės politikos koncepciją (2003), Rengimo šeimai ir lytiškumo programą (2007), Gyvenimo įgūdžių ugdymo programą (2004), Jungtinių Tautų vaiko teisių konvenciją (1995), Ikimokyklinio amžiaus vaikų pasiekimų aprašo projektą (2014), Tauragės rajono savivaldybės strateginio veiklos plano 2014-2016 m. ir Tauragės lopšelio-darželio „Kodėlčius“ 2013-2015 metų strateginio plano nuostatas. Ikimokyklinio ugdymo programa skirta vaikams nuo 1,5 iki (5) 6 metų.

Lopšelio-darželio „Kodėlčius“ ikimokyklinio ugdymo programos metodologija atitinka nacionalinės ikimokyklinio ugdymo politikos ir valstybinės programos „Ikimokyklinio ugdymo gairės – programa pedagogams ir tėvams“ (1991 m., 1993 m. leidimai) nuostatas bei remiasi S.Šalkauskio, A.Maceinos idėjomis, kurios akcentuoja, kad sudėtingame ir nuolat kintančiame pasaulyje asmenybė turi spręsti ir kritiškai vertinti įvairias problemas, gebėti suprasti visuomenei būdingus pokyčius ir aktyviai veikti. Požiūrį į vaiką ir vaikystę padėjo formuoti ir M.Lukšienės esminė idėja, jog ,,asmenybės esmė – jo vertybių sistema“. Taip pat programa remiasi K.Rodžerso, A.Maslou humanistinėmis idėjomis bei kognityvine raidos teorija. **Lopšelyje-darželyje formuojamos** **vertybės:** **bendradarbiavimas, dora, savarankiškumas, pagarba, pasitikėjimas, kūrybiškumas, tolerancija**.

***Pedagogų pasirengimas***

Lopšelyje-darželyje veikia 12 grupių: 3 ankstyvojo, 7 ikimokyklinės ir 2 priešmokyklinės grupės.

Įstaigoje dirba kompetentingi pedagogai, gebantys ugdyti šiuolaikinio vaiko kompetencijas, atsižvelgiant į individualius ar specialiuosius ugdymosi poreikius, galimybes, įžvelgti daromą pažangą, įvertinti pasiekimus, priimti vaiką tokį, koks jis yra.

Įgyvendinant Jungtinių Tautų vaiko teisių konvenciją (ratifikuota 1995m. liepos 3d. Lietuvos Respublikos įstatymu Nr.I-983) pedagogai vieningai laikosi nuostatos, kad svarbiausia – užtikrinti aktyvų vaiko dalyvavimą įstaigos gyvenime ir suteikti galimybę dalyvauti, priimant sprendimus, liečiančius jo gyvenimą darželyje. Vaikai turi galimybę reikšti savo nuomonę, teikti siūlymus ir rinktis veiklą pagal savo interesus bei poreikius.

Įstaiga plėtoja partnerystės ryšius su Žalgirių mikrorajono bei kitomis Tauragės rajono mokyklomis bei ikimokyklinėmis įstaigomis, Tauragės PMMC, Tauragės vaikų globos namais ,,Šaltinėlis“, Tauragės futbolo mokykla, Tauragės MKC ir kt. įstaigomis.

***Lopšelio-darželio pedagoginio proceso savitumas***

Lopšelis-darželis ,,Kodėlčius“ – sportuojantis darželis: nuolat įgyvendinamos įvairios kūno kultūros ir sveikatinimo programos. Vaikai dalyvauja respublikiniuose projektuose: ,,Futboliukas“, ,,Mažųjų olimpiada“, vykdomi papildomi sporto užsiėmimai Modulio salėje, aktyviai bendradarbiaujama su įvairių sporto šakų treneriais iš Tauragės vaikų ir jaunimo sporto mokyklos bei Tauragės futbolo mokyklos. Rengiamas stadionas darželio teritorijoje sportinei veiklai.

**Demokratiniai pedagogų ir vaikų santykiai**. Pedagogų ir vaikų santykiai grindžiami pasitikėjimu ir pagarba. Stengiamasi įžvelgti, kas vaikui svarbu, įsiklausyti į jo žodžius, paskatinti išsakyti savo nuomonę, išgirsti jį. Vaikai turi galimybę daryti įtaką darželio kasdienei veiklai, t.y. jie gali spręsti su jų gyvenimu įstaigoje susijusius klausimus, teikti siūlymus, pageidavimus, į kuriuos atsižvelgiama. Prioritetas teikiamas pačių vaikų iniciatyvai. Vaikai ir suaugę kartu kuria bendro gyvenimo įstaigoje ir grupėje susitarimus, taisykles, kurios padeda ugdyti atsakomybę ir tarpusavio supratimą.

**Vaikų kultūros pripažinimas.** Laikomasi požiūrio, kad vaikiškumas yra vertybė, vaikams netaikomi suaugusiems būdingi elgesio standartai, kuriamos sąlygos vaikų saviraiškai ir vaikiškam elgesiui plėtotis.

**Ugdymo individualizavimas**. Siekiame pažinti kiekvieną vaiką, individualų jo raidos tempą. Suvokę svarbiausius jo poreikius ir galimybes, numatome individualius ugdymo(si) būdus ir metodus. Skatiname vaiko savarankiškumą tose srityse, kur gebėjimai geriau susiformavę ir teikiame didesnę pagalbą mažiau išlavėjusių gebėjimų ugdymui. Specialiųjų ugdymosi poreikių turintiems vaikams teikiama korekcinė pagalba. Individualias vaikų ugdymosi problemas padeda spręsti Vaiko gerovės komisija. Dienos ritmas ir veikla lanksčiai derinami su vaiko poreikiais, interesais ir galimybėmis (pvz., vaikas neprivalo „išgulėti“ visą numatytą pietų miego laiką).

**Ugdymo aplinka**. Kuriama taip, kad tenkintų kiekvieno vaiko poreikius, ugdytų jo gebėjimus, skatintų kaupti naują patirtį, išbandyti įvairias veiklos formas ir pažinimo būdus. Siekiama, kad aplinka skatintų vaiką aktyviai veikti, tyrinėti, pažinti, pasitikėti savo gebėjimais. Vaikas pats yra aktyvus aplinkos kūrėjas. Ugdymo procesas nuolat praturtinamas edukacinių aplinkų įvairove: vaikai lankosi Oko miške, ūkininkų sodybose, prie Zumpės tvenkinio ir upės Jūros; ugdymas vyksta Tauragės krašto muziejuje ir kitose įžymiose Tauragės vietose, nes ,, ir mažiukas, ir didelis privalo pasijusti ir fiziškai, ir dvasiškai esąs namie, o ne pakeleivis“. (M.Lukšienė)

**Glaudus bendradarbiavimas su šeima**. Nuolat siekiame, kad vaiko tėvai (globėjai) dalyvautų ugdymo procese ir taptų aktyviais bendruomenės nariais. Bendradarbiavimą grindžiame pozityviomis nuostatomis: tarpusavio pasitikėjimu ir konfidencialumu, įsiklausymu į vienas kito poreikius ir interesus, pagarba šeimos vaidmeniui, ugdant vaiką. Nuolat tariamės dėl individualių vaiko ugdymosi poreikių ir išgalių, kylančių problemų sprendimo būdų, veiksmingų ugdymo metodų taikymo.

**Lankstus specialistų integravimasis į ugdymo procesą**. Įstaigoje dirbanti specialistų komanda – logopedas, socialinis pedagogas, meninio ugdymo mokytojas, psichologas, – siekia darbą organizuoti taip, kad nepažeistų pedagoginio proceso vientisumo. Vyksta glaudus bendradarbiavimas su grupių pedagogais ir vaikų tėvais.

**Teikiamos papildomos paslaugos:** meninis ugdymas (dainavimo, šokių, ramios muzikos nemiegantiems vaikams užsiėmimai), fizinis ugdymas (sporto užsiėmimai, vadovaujant treneriui), kalbos ugdymas (logopedo valandėlės, individualus darbas).

**II. IKIMOKYKLINIO UGDYMO PRINCIPAI**

**Visuminio ugdymo**

Ikimokykliniame amžiuje sudarome sąlygas skleistis visoms vaiko prigimtinėms galioms: fizinėms, psichinėms ir dvasinėms, neteikiant pirmenybės kuriai nors vienai iš jų. Ugdymo turinys yra vientisas ir neskaidomas, vienodai integruojamos visos ugdymo sritys.

**Individualizavimo**

Remiamės samprata, kad visi vaikai yra skirtingi: skiriasi pažinimo bei mokymosi tempas ir būdai, poreikiai, gebėjimai, galimybės, patirtis, asmeninės savybės. Kiekvienas vaikas auga ir tobulėja savo tempu ir ritmu. Žinodami ikimokyklinio amžiaus vaikų raidos ypatumus, įvertinę kiekvieno vaiko poreikius ir išgales, numatome realius vaiko ugdymo(si) tikslus, pritaikome ugdymo turinį. Nuolat stebėdami vaiko daromą pažangą, numatome tolesnę ugdymo(si) perspektyvą.

**Demokratiškumo**

Vaikui suteikiame pasirinkimo laisvę. Vaikas turi galimybę rinktis veiklą pagal savo poreikius, interesus, galimybes, nuotaiką. Susitarimai ir kartu su vaikais kuriamos taisyklės, jų laikymasis ugdo atsakomybės jausmą. Skatiname aktyvų vaiko dalyvavimą įstaigos veikloje: išklausoma nuomonė, palaikoma iniciatyva, suteikiama erdvė jam pasireikšti, stengiamasi įgyvendinti siūlomas idėjas.

**Tęstinumo**

Siekiame darnaus vaiko perėjimo nuo ankstyvojo ugdymo šeimoje prie ikimokyklinio ugdymo grupėje, užtikriname nuoseklų ugdymo tęstinumą priešmokyklinėje grupėje. Nuolat siekiame palaikyti glaudų šeimos ir įstaigos pedagogų bendradarbiavimą.

**III. TIKSLAS IR UŽDAVINIAI**

***Ikimokyklinio ugdymo programos tikslas***

Atsižvelgiant į pažangiausias mokslo ir visuomenės raidos tendencijas, kurti sąlygas, padedančias vaikui tenkinti prigimtinius, kultūros, taip pat ir etninės, socialinius, pažintinius poreikius.

***Ikimokyklinio ugdymo programos uždaviniai***

* Padėti atsiskleisti individualiems vaikų poreikiams ir gebėjimams, pritaikant ir įgyvendinant ugdymo(si) turinį.
* Siekti bendravimo ir socialinių įgūdžių formavimosi, kuriant palankią aplinką žaidimų plėtojimui(si) ir vaikų kultūros raiškai.
* Ugdyti vaiko kalbą kaip pagrindinę bendravimo ir saviraiškos priemonę, padėti pajusti kalbos grožį, išreikšti mintis, jausmus ir patirtį.
* Stiprinti vaiko psichinę ir fizinę sveikatą, tenkinti saugumo, aktyvumo ir judėjimo poreikį.
* Padėti vaikui pažinti save ir aplinkinį pasaulį, sukuriant sąlygas įvairiems pažinimo ir tyrinėjimo būdams.
* Ugdyti vaikų estetinį suvokimą ir meninę raišką, palaikant vaikų spontaniškas, kūrybines idėjas.
* Užtikrinti pozityvų, pasitikėjimu ir pagarba grįstą vaikų, pedagogų ir tėvų (globėjų) bendradarbiavimą.

**IV. UGDYMO METODAI, PRIEMONĖS**

***Ugdymo(si) metodai***

Ugdymo procese kūrybinę pedagogo ir vaiko sąveiką užtikrina taikomi ***ugdymo(si) metodai:***

* **Žaidimas** – pagrindinis vaikų ugdymo(si) metodas, svarbi vaiko kultūros dalis. Žaisdami vaikai atskleidžia savo patirtį, kaupia ją, išgyvena įvairius vaidmenis, išreiškia jausmus ir emocijas, sprendžia problemas, įveikia sunkumus, atrastus veiklos būdus pritaiko naujose situacijose, kuria bendravimo situacijas ir kt.
* **Stebėjimas** – vienas iš pagrindinių metodų, siekiant pažinti vaiką, atskleisti jo individualius poreikius, gebėjimus ir galias.
* I**nterpretacija** – vaiko saviraiškos ir kūrybiškumo skatinimo būdas, padedantis jam atsiskleisti, savitai išreikšti savo ar pedagogų pasiūlytus sumanymus, idėjas.
* **Eksperimentavimas, tyrinėjimas** – vienas iš aplinkos pažinimo ir patirties kaupimo būdų, kurie skatina vaiką aktyviai veikti, daryti atradimus, planuoti, organizuoti.
* **Pokalbis, diskusija** – vaikai skatinami išreikšti savo nuomonę, požiūrį, argumentuoti išsakytas mintis, klausyti ir girdėti, ką sako kiti, apibūdinti savo ir kitų veiklą, kritiškai mąstyti.
* **Kūrybiškumą skatinantys metodai**: naujų sumanymų kūrimas, „minčių lietus“, problemų sprendimas, idėjų kūrimas, informacijos radimas ir jos pritaikymas, vaizduotės pratimai ir kt.
* **Ugdymo aplinkos modeliavimas**: aplinka yra ugdymo turinio dalis, padedanti siekti ikimokyklinio ugdymo(si) tikslo. Aplinka kuriama atsižvelgiant į vaikų poreikius, galimybes, interesus. Vaikai kuria ir keičia aplinką patys, ją pritaiko savo sumanymams.
* **Išvykos, ekskursijos**: turtinama vaikų pažintinė, socialinė, kalbinė ir emocinė patirtis, ugdomi įgūdžiai ir gebėjimai.
* **Sportinės veiklos metodai**: futboliukas, trikrepšis, estafetės, varžybos, komandiniai žaidimai, fiziniai pratimai.
* **Regio Emilia metodo elementai**: meninė veikla prie šviesos ir smėlio stalų, kūrybiniuose projektuose, eksperimentavimas su šviesomis ir spalvomis ir kt.
* **IT taikymas**: kompiuteriniai žaidimai, praktiniai užsiėmimai prie interaktyvios lentos, fotografavimas, vaizdo medžiagos stebėjimas ir analizavimas.

***Ugdymo aplinka ir priemonės***

Ugdymo(si) aplinka yra neatsiejama ugdymo turinio dalis, padedanti siekti ikimokyklinio ugdymo programos tikslo. Kuriama aplinka sudaro sąlygas skleistis kiekvieno vaiko kritiniam ir kūrybiniam mąstymui, kūrybiškumui, vaikai skatinami patirti kūrybos džiaugsmą, spręsti problemas, reikšti savo nuomonę. Aplinkoje yra pakankamai įvairių ugdomųjų priemonių (taip pat ir specialiųjų ugdymosi priemonių), skatinančių aktyvią vaiko veiklą, jo smalsumą, vaizduotę. Ugdymo aplinkoje yra įrangos ir ugdymo(-si) priemonių, pritaikytų ir berniukams, ir mergaitėms. Vaikams žaisti, bendrauti sudaromos sąlygos ir už grupės ribų, tam panaudojamos ir kitos patalpos. Vaikai susipažįsta tarpusavyje, kuria bendrus žaidimus, mokosi orientuotis darželio aplinkoje.

Grupių baldai, įranga ir ugdymo priemonės, grupių erdvės, kitos patalpos, žaidimų aikštelės yra patrauklios, estetiškos, saugios ir patogios. Vidaus patalpos yra ergonomiškos, tinkamai apšviestos, vėdinamos, jose palaikoma tinkama temperatūra.

Kasdieninių gyvenimo įgūdžių ugdymuisi naudojamos priemonės stalo serviravimui, aplinkos puošimui, higienai užtikrinti. Žinias ir patirtį apie sveiką gyvenseną vaikai įgyja nuolat veikdami: gamina įvairius patiekalus, susipažįsta su maisto produktais. Šiam procesui vykdyti įsigyjami daiktai, medžiagos, įrankiai, buitinė technika ir įrengimai, knygos, plakatai, audio, video įrašai. Žmogaus kūno tyrinėjimui naudojami muliažai, plakatai, didaktiniai ir stalo žaidimai, konstruktoriai.

Judėjimo poreikį tenkinti padeda įrengimai, esantys grupių aplinkoje ir lauke (kompleksai su skersiniais, virvėmis, gimnastikos žiedais, kopėtėlėmis, čiuožyklomis, sūpynėmis, nameliai su kopėtėlėmis ir čiuožimo kalneliais, sveikatingumo takeliai iš įvairių faktūrų (akmenukų, pjuvenų, medžio ritinėlių, augalų labirintai ir kt. ) medžiagų, krepšinio, futbolo, judrių žaidimų aikštelės. Lauko aplinkoje ir vidaus patalpose (grupėse, salėje) naudojamos sporto priemonės: kamuoliai, virvutės, batutai, paspirtukai, triratukai, dviračiai, šokdynės, rogutės, trikrepšiai, futboliuko vartai ir kt.

Bendravimo situacijų kūrimui, problemų sprendimui naudojami įvairūs kūrybiniai, stalo, konstrukciniai žaidimai, atributika siužetiniams žaidimams. Kuriamos uždaros erdvės: dviejų aukštų nameliai, spintelių bei lentynų pertvaros, palapinės, širmos, kurios užtikrina saugų judėjimą, padeda atsiriboti nuo kitų, kai vaikui to norisi, rinktis žaidimo vietą, priklausomai nuo vidinės būsenos ar nuotaikos.

Kuriamos erdvės tyrinėjimams ir eksperimentams. Naudojamos priemonės, skatinančios vaikų savaiminę veiklą, iniciatyvas, norą pažinti, atrasti. Tai ,,šviesos“, ,,smėlio“ stalai, smėlio dėžės kieme ir grupėje, įvairios lempos, šviestuvai, prožektoriai, padidinimo stiklai, akiniai, lupos, svarstyklės, matavimo prietaisai, garso išgavimo priemonės, cilindrai, pašto dėžutės, šviesos projektoriai ir kt. Vaikų veiklai pasitelkiamos įvairios techninės priemonės: muzikiniai centrai, telefono, kasos aparatai, mikroskopai, spausdinimo mašinėlės.

Naudojamos informacinės technologijos: kompiuteriai, interaktyvi Smart lenta, vaizdo kameros, fotoaparatai. Vaikai patys ar su kitų pagalba tyrinėja, atranda įvairias technologijų panaudojimo

galimybes, padidėja jų matematinio ugdymosi galimybės – vaikai mokosi grupuoti, lyginti, apibendrinti, klasifikuoti. Grupėse įdiegtas internetas, kurio pagalba vaikai gali ieškoti informacijos, žaisti kompiuterinius žaidimus.

Komunikacinei veiklai pasitelkiamos informacinės priemonės: bibliotekėlės (pasakų, spalvinimo, užduotėlių knygos, vaikiškos enciklopedijos ir kt.), spaudiniai (plakatai, stalo, konstrukciniai žaidimai ir kt.), skaitmeninės priemonės (paruoštukai, įrašai, kompiuteriai ir kompiuterinės programos, kompiuteriniai žaidimai, ugdomieji, animaciniai filmai ir kt.), meninės raiškos priemonės (antrinės žaliavos, dailės priemonės, knygos, paveikslai, parodos), įvairios išvykos. Organizuojamos edukacinės programėlės vaikams suteikia naujų įspūdžių, kurie skatina vaikus kalbėti, reikšti mintis.

Vaikų meninei, kūrybinei veiklai kuriama saviraišką žadinanti aplinka. Naujos patirties vaikai įgyja lankydami parodas, teatrus, renginius, susitikdami su meno žmonėmis, stebėdami meninių kolektyvų pasirodymus. Vaikų meninei raiškai naudojamos įvairios faktūros medžiagos, dailės priemonės, muzikiniai instrumentai, garso ir vaizdo įrašai, teatro priemonės, atributika, dekoracijos erdvių įsirengimui. Priemonėms sudėti naudojamos spalvingos, estetiškos žaislų lentynos, dėžės, krepšiai.

**V. UGDYMO TURINYS**

Ugdymo turinys orientuotas į ikimokyklinio amžiaus vaikų kompetencijų (socialinės, pažinimo, komunikavimo, sveikatos saugojimo, meninės) ugdymą(si). Ugdymo turinys įgyvendinamas per visą vaiko buvimo įstaigoje laiką: jam valgant, ruošiantis ilsėtis, eiti į lauką, bendraujant, dalyvaujant pedagogų organizuotoje ir pačių vaikų spontaniškoje veikloje. Kiekvieną kompetenciją sudaro ugdytinos vertybinės nuostatos, šį amžiaus tarpsnį atitinkantys gebėjimai, žinios, supratimas, vaiko patirtis. Visos šios kompetencijos glaudžiai tarpusavyje siejamos ir integruojamos. Temos pasirinkimą lemia grupės savitumas, lankančių vaikų poreikiai, turima patirtis, gebėjimai, laikmečio aktualijos.

1. ***Sveikatos saugojimo kompetencija***
   1. ***Fizinis aktyvumas***

|  |  |
| --- | --- |
| Vaiko gebėjimai | Vaiko veiksenos |
| **Esminis gebėjimas**  Eina, bėga, šliaužia, ropoja, lipa, šokinėja koordinuotai, išlaikydamas pusiausvyrą, spontaniškai ir tikslingai, atlieka veiksmus, kuriems būtina akių-rankos koordinacija bei išlavėjusi smulkioji. | Pratinasi eiti įveikdamas kliūtis: perlipti per lazdą, eiti lenta, suoliuku, lipti į kalniuką, leistis nuo jo. Šokinėja vietoje abiem kojom. Peršoka per 15 cm horizontalią kliūtį. Lipa laiptais laikydamasis turėklų, o vėliau ir nesilaikydamas.  Išbando įvairius judėjimo būdus: eina pirmyn, į šalį, pristatomu žingsniu, kryžminiu žingsniu, aukštai keliant kelius, mojant kojas atgal, pritūpus, atbulomis.  Šliaužia, ropoja grindimis, nuožulniai ir lygiagrečiai pakeltomis plokštumomis, lenda pro įvairaus dydžio ir formos kliūtis.  Lipa gimnastikos sienele, perlipa ant įvairių minkštų statinių.  Atlieka įvairius šuoliukus abiem kojom, peršoka nuo vieno daikto ant kito, peršoka nedideles kliūtis, šoka į aukštį, į tolį.  Atlieka įvairius šuoliukus abiem kojom, peršoka nuo vieno daikto ant kito, peršoka nedideles kliūtis, šoka į aukštį, į tolį  Juda sveikatingumo ratu darželio kieme.  Atlieka jėgos, greitumo, vikrumo, lankstumo, koordinacijos lavinimo judesius su papildomu inventoriumi. |
| Mėgsta aktyvų judėjimą, judėjimas jiems teikia džiaugsmą |
| Kontroliuoja ir koreguoja savo kūno padėtį sėdint, stovint, einant. | Susikibę rankomis juda rateliu, įsikibę vienas kito juda vorele, sustoję atlieka judesius.  Įsisavina, supranta taisyklingos laikysenos reikalavimus, laikosi jų visos dienos eigoje.  Atlieka nugaros, pilvo, krūtinės, pečių juostos raumenų harmoningą stiprinimą sudarydami “raumenų korsetą”, taiso pedagogo nurodytas klaidas, stengiasi judesius atlikti tiksliai ir teisingai.  Atlieka statinius ir dinaminius pėdų ir blauzdų stiprinimo pratimus, įveikiant savo kūno svorį.  Korekcinius pratimus atlieka žaisdami judriuosius, siužetinius žaidimus, namuose, kasdienėje veikloje. |
| Geba orientuotis erdvėje | Paima žaislus ir su suaugusiojo pagalba padeda juos į vietą.  Žino, kas tai yra žemėlapis, supranta žemėlapio spalvas, pagrindinius ženklus.  Mokosi taisyklingai laikyti žemėlapį, kad tai, kas yra prieš juos vietovėje, būtų prieš juos ir žemėlapyje.  Keičiant ėjimo ar bėgimo kryptį, keičia ir žemėlapio padėtį.  Atlieka teorines orientavimosi užduotis, skirtas ženklų, spalvų pažinimui tobulinti, atminčiai lavinti, suvokimo greičiui skatinti.  Orientuodamiesi darželio kieme susipažįsta su čia augančiais augalais. |
| Geba perteikti savo fizinės sveikatos stiprinimo patirtį kitomis priemonėmis. | Geba žaisti pritūpęs. Moka ridenti kamuolį, stumti mašinėlę ar vežimėlį ir eiti paskui jį.  Piešia sporto tema.  Sportuodami ir atsipalaidavimo metu atlieka kalbos, dainavimo užduotis. Dalyvauja sporto šventėse, sveikatos dienose, projektuose, akcijose, viktorinose. |
| Atlieka veiksmus, kuriems būtina akių-rankos koordinacija | Išlaiko pusiausvyrą, derina rankų judesius. Stovėdamas meta, spiria kamuolį. Išmoksta važiuoti triratuku.  Atsega ir užsega rūbų sagas, batų segtukus.  Judriosios veiklos metu meta į taikinį, sega prie juostos segtukus, riša juosteles, klijuoja lipdukus ir pan.  Lavina smulkiosios motorikos raumenis rašydamas molyje, smėlyje su pagaliukais, akmenukais, ir kita gamtine medžiaga.  Piešia smulkius ornamentus, atlieka užduotėles pratybų sąsiuvinukuose.  Piešdamas, kopijuodamas, bandydamas rašyti mokosi taisyklingai laikyti pieštuką. |

***1.2.Kasdieniniai gyvenimo įgūdžiai***

|  |  |
| --- | --- |
| Vaiko gebėjimai | Vaiko veiksenos |
| Esminis gebėjimas | Tvarkingai valgo, savarankiškai atlieka savitvarkos veiksmus: apsirengia ir nusirengia, naudojasi tualetu. Prižiūri savo išorę ir saugo sveikatą |
| Pažįsta savo kūną, domisi sveikata | Turi aiškų savo kūno vaizdą.  Skiria savo asmeninius daiktus.  Mokosi ir nori būti tvarkingi, laikosi švaros, deramai prižiūri savo kūną ir drabužius.  Susipažįsta su kūno dalimis, vidaus organais, žino jų paskirtį.  Taiko sveikos gyvensenos įgūdžius kasdieniniame gyvenime. |
| Žino asmens higienos taisykles ir jų laikosi | Pažįsta higienos reikmenis (muilas, rankšluostis, nosinė, šukos ir t.t.) ir padedamas suaugusiojo jais naudojasi.  Mokosi rūpintis kūno švara, naudotis higienos reikmenimis.  Skaito kūrinėlius apie dantukų priežiūrą, mokosi taisyklingai valytis dantis.  Prižiūri savo rūbelius ir kitus asmeninius daiktus, kad jie būtų švarūs, tvarkingi.  Su suaugusiojo pagalba ir savarankiškai tvarkosi žaislus ir veiklos vietą.  Tvarkingai naudojasi tualetu, dažnai plauna rankas.  Savarankiškai ir su suaugusiojo pagalba mokosi prižiūrėti plaukus.  Suaugusiojo padedami išsiaiškina regos saugojimo principus: kokiomis sąlygomis reikia skaityti, kiek laiko galima žiūrėti televizorių ar žaisti kompiuteriu, kada reikia akinių nuo saulės, kokie pratimai stiprina regėjimą.  Klausydami įvairaus garsumo ir stiliaus muzikos ir analizuodami savo pojūčius, suranda visai grupei priimtiną variantą |
| Žino sveikos mitybos principus | Valgydamas naudoja šaukštą, nusišluosto servetėle. Geria iš puodelio.  Žino, kad negalima valgyti rasto maisto.  Padedami suaugusiojo įvairių veiklų metu sužino apie maisto produktų poveikį sveikatai.  Gamina ir ragauja įvairius patiekalus.  Iš paveikslėlių sudaro patiekalų receptus, meniu.  Dėlioja vaisių, daržovių loto.  Padedamas suaugusiojo sudeda sveikos mitybos piramidę.  Dalyvauja darželyje rengiamose sveikos mitybos viktorinose, kūrybinėse rudens gėrybių parodėlėse. |
| Supranta grūdinimosi svarbą | Atpažįsta savo drabužėlius. Suaugusiojo padedamas mokosi tinkamai apsirengti.  Eina pasivaikščioti bet kokiu oru.  Atlieka užduotis su vėsiu ir šiltu vandeniu.  Stebi, kokiu oru kuo apsirengę, apsiavę, tyrinėja kūno pojūčius.  Saugosi žalingo saulės spindulių poveikio įvairiomis priemonėmis.  Skaito grožinės literatūros kūrinėlius apie grūdinimosi svarbą, kuria inscenizacijas. |
| Supranta, kas tai yra sveika ekologiška aplinka | Stebi aplinką, samprotauja, kas jiems sukelia gerus jausmus, o kas nepatinka.  Stebi ir prižiūri darželyje augančius augalus, sužino apie jų poveikį sveikatai.  Prižiūri augančius vaistinius augalus, mokosi juos rinkti, ruošti žiemai. Turi galimybę pažinti juos įvairiais pojūčiais: liesti, uosti, ragauti.  Ruošia vaistingųjų augalų arbatos receptus, piešia ar užrašo juos kortelėse.  Klausosi skaitomų pasakėlių apie vaistingus augalus iš knygelės „Mažosios burtininkės vaistažolės”.  Sužino, kaip reikia elgtis gamtoje, kad nepadaryti jai žalos. Supranta, kad gamtos niokojimas vėliau sukelia žalą žmogui.  Įgyja žinių apie buitinių atliekų rūšiavimą. |

***1.3.Problemų sprendimas***

|  |  |  |
| --- | --- | --- |
| Vaiko gebėjimai | Vaiko veiksenos | |
| Esminis gebėjimas  Atpažįsta ką nors veikiant kilusius iššūkius bei sunkumus, dažniausiai supranta, kodėl jie kilo, suvokia savo ir kitų ketinimus, ieško tinkamų sprendimų ką nors išbandydamas, tyrinėdamas, aiškindamasis, bendradarbiaudamas, pradeda numatyti priimtų sprendimų pasekmes. | | |
| Suvokia jausmų įtaką žmogaus sveikatai | | Pradeda suprasti apibūdinimus: gražus, geras, mylimas, išdykęs ir pan. ir geba save vertinti.  Suvokia jausmų įvairovę, mokosi suprasti, kad visi turi jausmus.  Žaidžia jausmų žaidimus: „Ką žinome vieni apie kitus?”, „Jausmai”, „Aš turiu pilve pyktį ir t.t.”.  Mokosi valdyti savo jausmus: išreikšti žodžiais, piešiniais, vaidyba, muzika.  Piešia savo kūno siluetą, nupiešia širdį, plaučius, smegenis ir pavaizduoja tą kūno dalį, kur gyvena jausmai.  Stengiasi suprasti ir apibūdinti savo savijautą, reikalui esant kreiptis į suaugusįjį pagalbos. |
| Savitai sprendžia iškilusias problemas | | Moka išvengti kliūčių.  Teisingai rengiasi panaudodamas paties susikurtus ir suaugusiojo parodytus būdus.  Stebi savo laikyseną veidrodyje gulint, sėdint, stovint, ją tyrinėja, kontroliuoja.  Mokosi nepasimesti erdvėje, o pasimetus – ieškoti išeities.  Sprendžia galvosūkius, dalyvauja viktorinose, konkursuose, savitai argumentuoja. |

***1.4. Iniciatyvumas ir atkaklumas***

|  |  |
| --- | --- |
| Esminis gebėjimas  Savo iniciatyva pasirenka veiklą, ilgam įsitraukia, ją plėtoja, po tam tikro laiko tarpo veiklą pratęsia, kreipiasi į suaugusįjį pagalbos, kai pats nepajėgia susidoroti su kilusiais sunkumais. | |
| Vaiko gebėjimai | Vaiko veiksenos |
| Judėdami erdvėje ją tyrinėja, džiaugsmingai eksperimentuoja judesiu | Eina suaugusiojo parengtu „pratimų taku”, atlieka parodytus judesius ir sugalvoja savus.  Keičia judėjimo kryptį, išvengia kliūčių, juda aplink daiktus, po jais, virš jų, pralenda pro juos.  Suvokia kūno padėtį erdvėje, ją keičia pagal sumanymą arba nuorodą.  Eksperimentuodami atranda naujus judėjimo būdus, kuria judėjimo variantus.  Bando derinti kūrybinį judėjimą dviese, trise |
| Savarankiškai pasirenka ir plėtoja judriąją veiklą | Tyčia ieško sunkumų, todėl lipa ant smulkių daiktų, eina atbulas, užsimerkęs, spraudžiasi tarp baldų.  Išbando savo galimybes panaudodami aplinkoje esančias priemones.  Patys susikuria ir įveikia įvairius kliūčių ruožus.  Priemones judriajai veiklai panaudoja siužetinių žaidimų plėtojimui.  Patys pasirenka ir išbando įvairias sporto šakas. Dalyvauja projekte „Renkuosi, nes žinau“.  Susipažįsta su olimpinėmis idėjomis, pagrindinius principus pritaiko savarankiškoje veikloje. |

***2.Socialinė kompetencija***

***2.1. Savivoka ir savigarba***

|  |  |
| --- | --- |
| Esminis gebėjimas  Supranta savo asmens tapatumą (aš esu, buvau, būsiu), pasako, kad yra berniukas/mergaitė, priskiria save savo šeimai, grupei, bendruomenei, pasitiki savimi ir savo gebėjimais, palankiai kalba apie save, tikisi, kad kitiems jis patinka, supranta ir gina savo teises būti ir žaisti kartu su kitais. | |
| Vaiko gebėjimai | Vaiko veiksenos |
| Supranta savo tapatumą | Vadina save vardu, kalba pirmuoju asmeniu. Gali pasakyti, kas jis – berniukas ar mergaitė.  Atpažįsta save nuotraukoje, veidrodėlyje, rodo piršteliu, atpažįsta ir parodo šešias ir daugiau savo kūno dalių.  Stebi savo kūną, apibūdina jo ypatybes. Atranda savo panašumus ir skirtumus su kitais vaikais.  Pasakoja apie savo pomėgius, būdo bruožus, gabumus.  Keičiasi informacija, mintimis, nuomone, diskutuoja įvairiais klausimais.  Tyrinėja, kuo žmonės panašūs ir kuo skiriasi: matuojasi savo ūgį, sveriasi, daro pėdų ir delnų atspaudus.  Pokalbių metu sužino, kad žmonės būna įvairių tautybių, kalba kita kalba, laikosi kitokių tradicijų, mokosi būti jiems tolerantiški.  Sužino, kaip atsiranda nauja gyvybė.  Stengiasi suprasti, kad visi vaikai svarbūs ir turi lygias teises. Sužino, kad gali kreiptis pagalbos, kai pažeidžiamos jo teisės. |
| Pasitiki savimi, suvokia savo išskirtinumą | Parodo savojo „aš” stiprumą, kai susilaiko neverkęs po griuvimo, kai sako „ne“ į suaugusiojo prašymą arba draudimą.  Kviečia draugus žaisti, derina sumanymus, veiksmus, keičiasi informacija.  Aktyviai demonstruoja savo gebėjimus įvairių veiklų metu.  Mokosi pasakyti komplimentus sau ir kitiems.  Įvairių veiklų metu tampa vedančiuoju, autoriumi ir pan.  Mokosi suvokti savo unikalumą ir priklausymą grupei. |

***2.2. Emocijų suvokimas ir raiška***

|  |  |
| --- | --- |
| Esminis gebėjimas  Atpažįsta ir įvardina savo emocijas ar jausmus bei jų priežastis, įprastose situacijose emocijas ir jausmus išreiškia tinkamais, kitiems priimtinais būdais, atpažįsta ir įvardina kitų emocijas ar jausmus, bando į juos atsiliepti (paguosti, užjausti), keisti savo elgesį (susilaikyti, neskaudinti, atsižvelgti į kito norus). | |
| Vaiko gebėjimai | Vaiko veiksenos |
| Geba išsakyti ir kitaip išreikšti savo jausmus, nuomonę, sumanymus | Pažįsta ir pavadina kai kuriuos savo jausmus, išreiškia juos bendraudamas.  Vaikas tyrinėja savo kūną, jausmus, mintis, kalbą.  Aktyviai plėtoja savo ar suaugusiųjų pasiūlytas idėjas, atskleisdamas savo jausmus, norus, polinkius.  Žaisdamas ir veiklos metu savo jausmus išreiškia verbalinėmis ir neverbalinėmis priemonėmis: gestais, simboliais, mimika ir pan.  Žaidžia žaidimus, skirtus išmokti valdyti emocijas.  Savo emocijas ir jausmus perteikia dailės priemonėmis.  Vaikas stebi kitus, jų nuotaiką, elgseną, analizuoja, aptaria.  Atlieka įvairius draminius vaidmenis, atkreipdami dėmesį į kalbą, mimiką, gestus. |
| Atpažįsta ir įvardija kitų emocijas ir jausmus, tinkamai reaguoja | Sužino, kad yra našlaičių, gyvenančių globos namuose, užjaučia juos.  Klausydami skaitomų kūrinėlių mokosi užjausti vienišą ir atstumtą, jam padėti.  Stengiasi suprasti kitų jausmus ir jų neužgauti.  Mokosi parodyti dėmesį artimiems žmonėms įvairių progų metu |

***2.3. Savireguliacija ir savikontrolė***

|  |  |  |
| --- | --- | --- |
| Esminis gebėjimas  Ilgesnį laiką sutelkia dėmesį klausymui, stebėjimui, veiklai, įsiaudrinęs geba nusiraminti, bendraudamas su kitais bando kontroliuoti savo žodžius ir veiksmus. | | |
| Vaiko gebėjimai | Vaiko veiksenos | |
| Gerbia vaikus ir suaugusiuosius. Derina su kitais savo norus ir veiksmus. | Vykdo paprastus suaugusiojo nurodymus.  Tyrinėja, kuo žmonės panašūs ir kuo skiriasi.  Vaikas tariasi dėl taisyklių ir stengiasi jų laikytis. Jei reikia, kreipiasi pagalbos į suaugusįjį.  Drauge su kitais kuria meninius projektus, bendrus darbelius.  Su suaugusiojo pagalba mokosi rasti išeitį iš sudėtingos padėties, tobulina partneriškumo ir bendradarbiavimo gebėjimus.  Žaidimų metu modeliuoja situacijas iš gyvenimo, literatūros kūrinių, sugalvoja daug tinkamų išeičių.  Mokosi suvokti, kas yra draugystė ir draugai.  Stengiasi suprasti, kas yra paslaptys ir kodėl jas reikia saugoti. | |
| Geba numatyti poelgių pasekmes sau ir kitiems | Supranta klausimus: kas? kur?, neiginius : ne, negalima.  Įsimena grupės, darželio taisykles.  Stebėdami aplinką, klausydami skaitomų grožinės literatūros kūrinėlių mokosi suprasti neigiamas blogo elgesio pasekmes.  Stengiasi sutvarkyti žaislus, padėti daiktus į vietas, kad kiti galėtų jais naudotis. Turi informacijos, kaip galima susitvarkyti.  Mokosi kontroliuoti savo elgesį: kalba švelniai, vengia šiurkštumo, irzlumo.  Mokosi suvokti ir atpažinti rizikingas situacijas, pavojingas vietas, nesaugų savo elgesį ir blogus kitų ketinimus.  Sužino į kokius žmones ar tarnybas gali kreiptis į bėdą pakliuvęs vaikas. | |
| Savarankiškai ir atsakingai atlieka jam patikėtas užduotis | | Gali pasirinkti vieną iš dviejų žaislų ar daiktų.  Siekia būti savarankiškas, nepriklausomas – sprendžia, sumano, vykdo.  Pagal budėjimo kalendorių talkina grupėje.  Priima sprendimus dėl veiklos, patiria, išbando.  Eksperimentuoja, išmėgina naujus būdus ir technologijas. Suaugusiojo sudarytose situacijose bando pasijusti grupės nariu, atsakingu už bendros veiklos sėkmę.  Mokosi prisiimti atsakomybę už savo kasdienį elgesį. |

***2.4. Santykiai su suaugusiais***

|  |  |
| --- | --- |
| Esminis gebėjimas  Pasitiki pedagogais, juos gerbia, ramiai jaučiasi su jais kasdieninėje ir neįprastoje aplinkoje, iš jų mokosi, drąsiai reiškia jiems savo nuomonę, tariasi, derasi; žino, kaip reikia elgtis su nepažįstamais suaugusiais. | |
| Vaiko gebėjimai | Vaiko veiksenos |
| Pasitiki jį supančiais suaugusiaisiais | Mėgdžioja suaugusiojo veiksmus, kalbą, poelgius, emocijų raiškos būdus.  Aktyviai veikdamas perima socialines normas, elgesio modelius, tradicijas.  Palaiko kontaktą su suaugusiuoju, kartu piešia, žaidžia, keičiasi informacija, prašo pagalbos.  Žaidžia siužetinius žaidimus, vaizduoja suaugusiuosius.  Pokalbių metu sužino, kaip bendruomenėje žmonės susiję vieni su kitais.  Kartu su suaugusiuoju keliauja į istorines vietas, kultūrinius renginius.  Dalyvauja draugų, šeimų šventėse. |
| Geba bendrauti su nepažįstamais žmonėmis | Pratinasi būti mandagus – pasisveikinti, atsisveikinti, paprašyti, padėkoti.  Bendraudamas kalba mandagiai.  Klausydamas skaitomų kūrinėlių analizuoja tinkamo ir netinkamo bendravimo situacijas.  Žino ir vartoja sąvoką „kaimynai”, bando vertinti, kokie kaimynai „geri”, o kokie „blogi”.  Vyksta į teatrą, koncertą, muziejų, parką. Įgyja bendravimo viešose vietose įgūdžių.  Mokosi saugiai elgtis su svetimais ar mažai pažįstamais žmonėmis. |

***2.5. Santykiai su bendraamžiais***

|  |  |
| --- | --- |
| Esminis gebėjimas  Supranta, kas yra gerai, kas blogai, draugauja bent su vienu vaiku, palankiai bendrauja su visais (supranta kitų norus, dalinasi žaislais, tariasi, užjaučia, padeda), padedamas supranta savo žodžių ir veiksmų pasekmes sau ir kitiems. | |
| Vaiko gebėjimai | Vaiko veiksenos |
| Laisvai jaučiasi naujoje aplinkoje, susiranda draugų, žaidimų. | Jaučia vis didesnį malonumą žaisdamas su bendraamžiais.  Domisi naujais žaislais, priemonėmis, juos tyrinėja.  Dalyvauja ryto rato užsiėmimuose, prisistato, pasidžiaugia vienas kitu.  Su suaugusiojo pagalba mokosi susipažinti su naujais vaikais: prisistatyti, aptarti pomėgius, susitarti dėl bendros veiklos.  Vaikas pastebi kitų kvietimą bendrauti: šypseną, žvilgsnį, gestą ir pats rodo iniciatyvą: palaiko sumanymą, siūlo idėjų.  Domisi draugų pomėgiais, analizuoja jų būdo bruožus, apibūdina savo santykius su jais. Mokosi tolerancijos ir pagarbos ne tokiems kaip jis.  Ugdosi nuostatą susidraugauti su kitu, palaikyti draugystę. |
| Žino pagrindines bendravimo taisykles. | Mokosi dalintis žaislais ir priemonėmis su kitais vaikais.  Laikosi taisyklių, susitarimų.  Bendraudami kalba mandagiai.  Žaidžia siužetinius žaidimus pritaikydami bendravimo modelius |
| Geba išspręsti nesudėtingus konfliktus | Bando valdyti savo norus ir elgesį.  Atkreipia dėmesį ir neigiamai vertina netinkamai pasielgusio vaiko poelgį.  Pastebi ir vertina tinkamo elgesio apraiškas.  Mokosi numatyti elgesio pasekmes.  Skiria, kada vaikas blogai elgiasi tyčia, kada – ne.  Su suaugusiojo pagalba mokosi surasti tinkamą situacijos sprendimą.  Padedant suaugusiajam mokosi įvertinti kito vaiko savijautą, užjausti, padėti.  Mokosi susivaldyti ir nepakenkti sau ir kitiems patekus į keblią ar konfliktinę situaciją. Išsiaiškina, į ką gali kreiptis pagalbos |

***3.Komunikavimo kompetencija***

***3.1.Sakytinė kalba***

|  |  |
| --- | --- |
| Esminis gebėjimas  Klausosi ir supranta kitų kalbėjimą, kalba su suaugusiaisiais ir vaikais, natūraliai, laisvai išreikšdamas savo išgyvenimus, patirtį, mintis, intuityviai junta kalbos grožį. | |
| Vaiko gebėjimai | Vaiko veiksenos |
| Gerai skiria garsus pagal klausą. | Klausosi trumpų pasakų ir pasakojimų.  Klausosi smulkiosios tautosakos įrašų, paukščių balsų pamėgdžiojimų, gamtos garsų, stengiasi juos išgirsti ir atpažinti gamtoje, pratinasi juos pakartoti.  Įsiklauso į įvairius garsus mus supančioje aplinkoje, lygina juos.  Klausosi savo ir kitų vaikų bei suaugusiųjų kalbos įrašų, juos analizuoja  Mokosi skirti garsus pagal artikuliaciją ir skambesį.  Belsdami, plodami pakartoja nesudėtingas ritmines struktūras, išbeldžia skiemenų skaičių.  Mokosi rasti nurodytą garsą tarp kitų, skiemenyje, žodyje ir pan.  Klausydamasis pratinasi išgirsti ir suvokti kalbos prasmę, turinį, intonacijas |
| Geba jausti kalbos grožį ir vaizdingumą. | Seka skaitomos ar sekamos pasakėlės veikėjų veiksmų nuoseklumą, imituoja jų veiksmus.  Susipažįsta su įvairiomis kalbomis: žmonių, paukščių, žvėrelių, spalvų, garsų, linijų, judesių, mimikos.  Įvairių veiklų metu, dienos režimo momentais įgyja vis naujų sąvokų ir taisyklingai jas vartoja.  Vaikas klausosi sekamų pasakų, skaitomų grožinės literatūros kūrinėlių, grupės draugų, įrašų, radijo ir TV laidų.  Išvykų metu stengiasi pajausti gamtos kalbą, susijusią su metų laikų požymių kaita: čiurlena upelis, tirpsta varvekliai, čiulba paukščiai, kaukia vėjas, ošia miškas ir t.t.  Įsiklauso, kaip apie tą patį reiškinį rašo skirtingi autoriai, kokias skirtingas kalbos vaizdumo priemones panaudoja.  Skaitant grožinę literatūrą įsimena vaizdingus posakius ir stengiasi taikliai juos pavartoti kasdieniame gyvenime.  Švenčių ir popiečių metu susipažįsta su įvairiomis lietuvių kalbos tarmėmis, pratinasi jas atpažinti. |
| Kalba taisyklingai, prasmingai, raiškiai. | Derina žodžius. Kalba trijų žodžių sakiniais.  Kalbasi su grupės draugais, pedagogais, pasakoja patirtus įspūdžius, kuria išgalvotas istorijas.  Deklamuoja, vaidina, mėgdžioja, seka girdėtas pasakas, kuria skaičiuotes, garsų pamėgdžiojimus ir k.t.  Mokosi apibūdinti įvairius aplinkos objektus, gamtos reiškinius, žmones.  Atlieka užduotis, koreguojančias kalbos sutrikimus.  Atlikdamas specialius pratimus lavina artikuliacijos aparatą.  Mokosi diferencijuoti žodžius, besiskiriančius viena fonema.  Su suaugusiojo pagalba mokosi tiksliai formuluoti sakinius.  Žaidžia vaidmeninius žaidimus, pritaikydami kalbą pasirinktam vaidmeniui |
| Žodynas gausus, išlavėjęs | Apibūdina jam žinomus daiktus, žaislus su kuriais žaidžia, drabužius, gyvūnus, maistą, veiksmus, parodo juos paveikslėlyje.  Išmoksta daiktų ir reiškinių pavadinimus, įvardija veiksmą, sužino atskirų požymių pavadinimus.  Komentuoja, kaip supranta nežinomus žodžius, informacijos ieško klausinėdamas draugų, suaugusiųjų.  Užsiėmimų metu mokosi panašios ir priešingos prasmės žodžių.  Aiškinasi žodžių prasmę, reikšmę, vartojimą, kuria naujus žodžius, ieško panašiai skambančių, besirimuojančių žodžių. |
| Atsako į klausimus, rišliai pasakoja. | Žaisdami komentuoja ką daro, įvardija, apibūdina. Komentuoja ką darys, stabdo, liepia ir pan.  Žaisdamas nusako savo veiksmus, derina žaidimo siužetą su draugais.  Pasakodamas sieja sakinius, pasirenka įprastas siejimo priemones: jungtuką „ir”, prieveiksmį „pasakiau”, įvardžius „jie”, „jinai” ir t.t.  Pasakoja pagal paveikslėlių serijas, savo piešinius, knygų iliustracijas.  Pasakoja patirtus įspūdžius.  Žaisdami žaidimus, patys kuria situacijas, pasakoja, kas ir kaip turi vykti.  Pasakoja apie savo mėgstamus kūrinius, žurnaliukus, TV laidas, herojus, bando argumentuoti savo pasirinkimą.  Kuria numatomos veiklos planą: garsiai sako, ką mano daryti, kokiu nuoseklumu, kokias priemones pasirinks.  Pokalbių metu kalbama apie tai, ką vaikas norėtų patirti, apie ką svajoja.  Mokosi atsakyti į klausimus žodžių junginiu, trumpu sakinuku. |
| Geba bendrauti ir išreikšti save kalbos pagalba. | Vartoja daiktavardžius, būdvardžius, skaitvardžius, įvardžius, jaustukus, ištiktukus, funkcinius žodelius: *ant, į, šalia, po, pas, prie, iš, su*.  Žaisdamas vartoja veiksmažodžius, daiktavardžius, įvardžius, būdvardžius, prieveiksmius, jaustukus, žodžio formas, derina galūnes.  Domisi suaugusiųjų darbais, elgesiu, šneka.  Dalyvauja organizuojant įvairias pramogas, pasilinksminimus.  Planuoja ir atlieka bendrus kūrybinius darbelius.  Klausydami pasakų išsiaiškina retai vartojamų žodžių prasmę.  Kuria savas pasakas, stengiasi vartoti retesnius žodžius.  Pagal girdėtas pasakas kuria savo, keičia pabaigą, įvykių seką, veikėjus.  Žaidžia žodžių žaidimus: įvairiai juos intonuoja, įsiklauso į skambėjimą, kuria naujus žodžius vadovaudamiesi jau atrastu kalbos jausmu.  Kuria skaičiuotes, ketureilius, garsų pamėgdžiojimus, erzinimus. |
| Laikosi kalbos kultūros principų. | Tinkamai išreiškia savo norus ir pageidavimus.  Kalba ramiu tonu, aiškiai, mandagiai.  Mokosi užkalbinti, paprašyti, kitą žmogų, pasakyti kitaip, jei jo nesuprato.  Bando diskutuoti įvairiais klausimais, siekia įsitvirtinti kaip žinovas.  Mokosi išklausyti pašnekovą, išreikšti savo nuomonę jos neprimetant kitiems. |

***3.2. Rašytinė kalba***

|  |  |
| --- | --- |
| Esminis gebėjimas  Atpažįsta ir rašinėja raides, žodžius bei kitokius simbolius, pradeda skaitinėti | |
| Vaiko gebėjimai | Vaiko veiksenos |
| Domisi skaitymu. | Vaizduoja, kad skaito, siužetą atpasakodami pagal iliustracijas.  Žiūrinėja knygas ir periodinius leidinius, kartu su pedagogu skaito grožinės ir pažintinės literatūros knygas.  Suvokia, kad knygas reikia saugoti, taiso suplyšusias.  Domisi abėcėlės raidėmis, tekste suranda žodžius, prasidedančius ta pačia raide.  Tardamas garsą suranda jį atitinkančią raidę tekste.  Pažįsta keliolika abėcėlės raidžių, .  Pasivaikščiojimų metu bando perskaityti gatvių, parduotuvių, kavinių pavadinimus. |
| Domisi rašymu. | Įvairiais pieštukais, flomasteriais, rašikliais keverzoja, imituoja rašymą.  Piešia ornamentus, rašo molyje, smėlyje, lentoje ir k.t.  Lavina smulkiosios motorikos raumenis rašydamas molyje, smėlyje su pagaliukais, akmenukais, ir kita gamtine medžiaga.  Kuria knygeles, sveikinimo atvirukus, kvietimus, žemėlapius, grupės taisykles.  Kuria lankstinukus, skelbimus, kvietimus, atvirukus piešdami, tapydami, aplikuodami.  Piešia smulkius ornamentus, rašmenis iš kairės į dešinę, pirštu seka skaitomą tekstą.  Iliustruoja savo sugalvotus pasakojimus, pagamintas knygeles, rengia parodėles. Sugalvoja savo knygelėms pavadinimus.  Pasižymi savo daiktus kortele su užrašytu vaiko vardu. Mokosi parašyti savo vardą ant darbelio ar piešinio.  Dėlioja įvairias dėliones su raidėmis.  Piešia smulkius ornamentus, atlieka užduotėles pratybų sąsiuvinukuose.  Piešia ir dekoruoja raides popieriaus lape.  Piešdamas, kopijuodamas, bandydamas rašyti mokosi taisyklingai laikyti pieštuką.  Kopijuoja raides, aktualius žodžius.  Spausdintinėmis raidėmis parašo savo vardą.  Kompiuteriu parašo keletą raidžių ar žodžių, juos perskaito. |

***4. Pažinimo kompetencija***

***4.1. Aplinkos pažinimas***

|  |  |
| --- | --- |
| Esminis gebėjimas  Įvardija ir bando paaiškinti socialinius bei gamtos reiškinius, apibūdinti save, savo gyvenamąją vietą, šeimą, kaimynus, gyvosios ir negyvosios gamtos objektus, domisi technika ir noriai mokosi ja naudotis. | |
| Vaiko gebėjimai | Vaiko veiksenos |
| Turi žinių apie savo šeimą, bendruomenę. | Žino savo ir artimųjų vardus, giminystės ryšį, pažįsta juos fotografijose.  Piešia ir apibūdina savo šeimos narius, žino jų profesijas, pomėgius. Piešia šeimos „medį”.  Ugdosi pasididžiavimą savo šeima, suvokia šeimos svarbą. Supranta šeimos rūpesčius ir džiaugsmus.  Dalyvauja bendruose vaikų ir tėvų projektuose, supranta, kad šeimoje būtina vienas kitam padėti.  Įsimena savo adresą, telefoną, mamos, tėčio ir kitų šeimos narių vardus, darbovietes.  Žiūrinėja šeimos nuotraukų albumus, komentuoja |
| Pažįsta jį supančią gamtą. | Pažįsta aplinkos daiktus ir artimiausius gamtos objektus, žino jų pavadinimus.  Stebi gamtoje vykstančius pokyčius visais metų laikais, įspūdžius perteikia kasdienėje veikloje.  Pasivaikščiojimų metu klauso paukščių balsų, bando juos atpažinti.  Uodžia įvairius augalus, skanauja vaisius, bando atrasti kvapo ir skonio panašumus ir skirtumus.  Bendrauja, žaidžia, dalijasi įspūdžiais išvykų į gamtą metu.  Eksperimentuoja, stebi tyrinėja ir atranda gyvosios ir negyvosios gamtos ypatybes.  Stebi gamtoje vykstančius pokyčius visais metų laikais, įspūdžius perteikia kasdienėje veikloje. |
| Suvokia savo priklausomybę tautai, valstybei | Įvairių veiklų metu suaugusiųjų padedamas vaikas susipažįsta su tautos istorija, sužino, kas yra valstybės prezidentas.  Suvokia, kad Lietuvoje gyvena lietuviai.  Aktyviai veikdamas išsiaiškina valstybės simboliką ir jos reikšmę.  Klausosi skaitomų grožinės literatūros kūrinių, legendų ir padavimų apie svarbiausius Lietuvos istorinius įvykius, vietoves ir pan.  Edukacinių žaidimų metu neakivaizdžiai keliauja įžymiausiomis gimtojo miesto, rajono, Lietuvos vietomis  Vartydami knygeles ir klausydamiesi pasakojimų sužino apie svarbiausius Lietuvos gamtos turtus.  Susipažįsta su gimtojo miesto Tauragės istorija.  Išsiaiškina, kas tai yra gimtinė.  Bendraudami sužino, kad Lietuvoje gyvena ir kitų tautybių žmonės.  Klausydamiesi pasakojimų, vartydami knygeles vaikai sužino, kad pasaulyje gyvena įvairių rasių, tautybių žmonės, kad jie turi savo valstybes, tradicijas ir kalbą. |

***4.2. Kiekio supratimas ir skaičiavimas***

|  |  |
| --- | --- |
| Esminis gebėjimas  Daiktų (realių ar pavaizduotų) kiekį apibūdina skaičiumi, susieja skaičių su atitinkamu jo simboliu. Sudaro, palygina daiktų grupes pagal kiekį. Apibūdina daikto vietą tam tikroje daiktų eilėje. Sudaro, pratęsia įvairias sekas, randa praleistus jų narius. | |
| Vaiko gebėjimai | Vaiko veiksenos |
| Supranta kiekybinį žymėjimą skaičiumi. | Įgyja intuityvų supratimą apie kiekį, vartoja sąvokas vienas, daug, mažai.  Mokosi suprasti apie grupių lygybę ir nelygybę: nuosekliai uždeda vieną daiktą ant kito, prideda vieną prie kito.  Patys bando sudaryti grupių lygybę ar nelygybę pridedant ar atimant vieną daiktą. Vartoja sąvokas tiek pat, po lygiai, daugiau, mažiau.  Skaičiuoja daiktus nuo 1 iki 10, sąmoningai sudaro skaičių eilę, įsimena skaičių seką, supranta 0 sąvoką.  Suvokia kiekvieno skaičiaus sandarą iš vienetų: 5 – tai 1,1,1,1,1, ar mažesnių skaičių: 5 – tai 2+3.  Mokosi skaičiuoti vartodami kelintinius skaitvardžius.  Mokosi dalinti į 2 – 3 - 4 lygias dalis, vartoja sąvokas pusė, trečdalis, ketvirtadalis. |
| Pažįsta skaitmenis nuo 0 iki 9 | Bando suvokti, kuo skiriasi raidės ir skaitmenys, kuo panašūs.  Žaisdami didaktinius žaidimus mokosi pažymėti skaičių atitinkamu skaitmeniu.  Pasivaikščiojimų metu pastebi skaitmenis aplinkoje: namų, autobusų numeriai, kainos, darbo valandos ir pan.  Dailės užsiėmimų metu dekoruoja auklėtojos užrašytus skaitmenis; patys bando juos pavaizduoti panaudodami įvairias medžiagas: plastiliną, tešlą, popierių ir pan.  Moka parašyti skaitmenis nuo 0 iki 10. |

***4.3. Forma, erdvė, matavimai***

|  |  |
| --- | --- |
| Esminis gebėjimas  Skiria daiktų spalvą ir formą, dydį, dydžių skirtumus, daikto vietą ir padėtį erdvėje, sieja daiktus su jų vaizdais nuotraukose, piešiniuose. Pastebi laiko tėkmės požymius. Tapatina, grupuoja, klasifikuoja daiktus. Supranta ir vartoja žodžius, kuriais apibūdinamas atstumas, ilgis, masė, talpa, tūris, laikas, daiktų panašumai ir skirtumai, daiktų tarpusavio ryšiai, santykiai, padėtis vienas kito atžvilgiu. | |
| Vaiko gebėjimai | Vaiko veiksenos |
| Geba apibūdinti daiktus pagal dydį. | Atrenka daiktus pagal dydį (didelis – mažas), lygina dydžius uždedant daiktus vienas ant kito ar įdedant vienas į kitą, rūšiuoja didelius ir mažus daiktus.  Veikia su daiktais, vertina jų dydį, pagal dydį rūšiuoja daiktus.  Lygina skirtingus ir vienodus daiktus: pagal ilgį, aukštį, plotį, storį uždedant vieną ant kito, pridedant vieną prie kito.  Bando suvokti ilgio pastovumą: virvutės ilgis nesikeičia užmezgus magą, sulenkus per pusę, suraičius, vamzdelio ilgis nesikeičia sulenkus jį ir pan.  Bando suvokti tūrio pastovumą: manipuliuoja vandeniu, smėliu ir kt., keičiant indų formą.  Kalbėdamas, veikdamas su daiktais vartoja dydį apibūdinančias sąvokas: ilgas, trumpas, didelis, mažas, toks pat, kitoks ir pan. |
| Geba atpažinti ir pavadinti formas. | Lygina geometrines formas, skirsto jas į apvalias ir kampuotas. Taiko geometrines formas į atitinkamas kiaurymes, pastebi skirtumą.  Veikdamas su daiktais, regėjimo ir lytėjimo pojūčiais mokosi skirti geometrines formas ir įsimena jų pavadinimus.  Žaisdamas naudoja įvairios formos figūras, statybines detales.  Naudoja žinomas formas piešiant, tapant, aplikuojant, dėliojant įvairius raštus, vaizduojant daiktus.  Atpažįsta įvairias formas gamtoje, žaidžia vaizduotės žaidimus „Panašu į …”  Atranda daiktų pėdsakų žymes; ratų, pėdų, letenų, geometrinių figūrų pėdsakus smėlyje, sniege.  Žaisdamas didaktinius žaidimus grupuoja figūras pagal formą, spalvas, dydį;  dėlioja figūras didėjimo ir mažėjimo tvarka. |
| Skiria pagrindines spalvas ir atspalvius | Žino pagrindines spalvas. Atrenka vienos spalvos kubelius.  Pasivaikščiojimų metu stebi gamtos spalvas įvairiais metų laikais, jas pavadina.  Stebi tautodailės kūrinius, atkreipia dėmesį į spalvų derinius.  Eksperimentuoja su dažais, išgauna įvairiausius atspalvius, bando juos pavadinti, ieško aplinkoje tokios spalvos daiktų.  Stebėdami vandens purslus, muilo burbulus, vaivorykštę, susipažįsta su spektro spalvomis, išsiaiškina, kokios jos. |
| Gerai orientuojasi erdvėje | Orientuojasi erdvėje, supranta sąvokas „ant”, „po”, „aukštai”, „žemai”.  Skiria kairę ir dešinę kūno puses, kūno priekį, užpakalį, dešinę, kairę ranką, koją.  Nustato, parodo ir pavadina kryptis, orientuodamiesi į savo kūno padėtį. pirmyn, atgal, kairėn, dešinėn, aukštyn, žemyn.  Mokosi nustatyti daiktų padėtį vienas kito atžvilgiu: šalia vienas kito, už, prieš, tarp, viduje, išorėje, aplink, po ir pan.  Išmoksta orientuotis stalo, popieriaus paviršiuje: piešia lapo viršuje, apačioje, dešinėje ir pan.  Piešia smulkius ornamentus, rašmenis iš kairės į dešinę, pirštu seka skaitomą tekstą. |

***4.4. Tyrinėjimas***

|  |
| --- |
| Esminis gebėjimas  Aktyviai tyrinėja save, socialinę, kultūrinę ir gamtinę aplinką, įvaldo tyrinėjimo būdus (stebėjimą ir bandymą), mąsto ir samprotauja apie tai, ką pastebėjo, atrado, pajuto, patyrė |

|  |  |
| --- | --- |
| Vaiko gebėjimai | Vaiko veiksenos |
| Tyrinėdamas atranda daiktų bei reiškinių įvairovę. | Natūraliai susidariusiose ir suaugusiojo parengtose situacijose lavina uoslės ir skonio suvokimą. Supranta sąvokas saldus – sūrus, kvepia – smirdi.  Apibendrina daiktus pagal jų funkcinę reikšmę (puodelis – gerti, kėdė – sėsti...)  Stebi savo aplinkoje įvairius daiktus, jais naudojasi, tyrinėja.  Vaikas eksperimentuoja savo pojūčiais, tyrinėja aplinką: įsiklauso, įsižiūri, uodžia, liečia, ragauja, stebi atsiradimą, pokyčius.  Ilgesnį laiką kryptingai stebi įdomesnius reiškinius, pavadina, apibūdina, skaičiuoja, matuoja, gretina, lygina, grupuoja.  Tyrinėja paviršiaus savybes: šaltas, šiltas, švelnus, šiurkštus, gruoblėtas, apskritas, kampuotas, spalvotas ir t.t.  Susipažįsta su kai kuriais senoviniais daiktais, įnagiais, sužino apie jų panaudojimą.  Tyrinėja daiktui ar daiktų grupei būdingus požymius ir juos įvardija.  Skirsto daiktus pagal paskirtį: vartojamas maistui, skirtas darbui ir pan.  Sudaro daiktų grupes pagal pasirinktą ar nurodytą požymį.  Tyrinėja pojūčiais ir atpažįsta medžiagą iš kurios pagamintas daiktas: medinis, keraminis, odinis, lininis, plastmasinis, geležinis ir t.t.  Sužino priešybių ryšius: šilta – šalta, daug – mažai, diena – naktis ir t.t.  Mokosi skirti visumos ir dalies santykius: žmogus ir jo veidas, juostos raštas ir jo elementai ir pan.  Bando perprasti nuoseklumo ryšius: paros dalių kaita, buities darbų ritualai, kalendorinių švenčių pasikartojimas, augalo, gyvūno, žmogaus augimo (vystymosi) stadijų kaita.  Pratinasi “užrašyti” stebėjimo, tyrinėjimo rezultatus simboliais, paveikslėliais;  sudaro planą, žemėlapį, „rašo” savo gyvenimo istoriją. |
| Geba naudotis įrankiais bei priemonėmis. | Bando eksperimentuoti: pila vandenį ant smėlio, stebi kaip jis susigeria; žiemą atsineša į grupę sniego ar ledo ir stebi kaip jis tirpsta.  Veiklai panaudoti įvairius įrankius bei priemones: žirkles, klijus, atsuktuvą, plaktuką, liniuotę ir kt.  Išbandyti techninius pasaulio pažinimo būdus – ką nors sujungti (suklijuoti, sunerti, supinti ir kt.), atskirti (atplėšti, nukirpti, nupjauti, išardyti), matuoti.  Eksperimentuoja su mažiau įprastais daiktais, padedančiais suvokti kai kuriuos reiškinius: veidrodžiu, padidinamuoju stiklu ir pan.  Atlieka problemines užduotis, tyrinėja techninius atradimus: prietaisų galimybes, energiją, žaidžia kompiuteriais, klausosi muzikos. |

***4.5. Mokėjimas mokytis***

|  |  |
| --- | --- |
| Esminis gebėjimas  Savo iniciatyva pagal savo pomėgius pasirenka veiklą, ilgam įsitraukia, ją plėtoja, po tam tikro laiko tarpo veiklą pratęsia, kreipiasi į suaugusįjį pagalbos, kai nepajėgia susidoroti su kilusiais sunkumais. | |
| Vaiko gebėjimai | Vaiko veiksenos |
| Geba ieškoti naujos informacijos. | Atrenka daiktus, žaislus, paveikslėlius pagal du nurodytus kriterijus. Grupuoja vienos rūšies daiktus.  Varto knygeles, enciklopedijas, žiūri nuotraukas, paveikslus. Padedant suaugusiajam tyrinėja žemėlapius.  Klausosi skaitomų informacinių tekstų.  Klausinėja suaugusiųjų ir bendraamžių, ieško atsakymų į rūpimus klausimus.  Sudarinėja gamtos objektų ir reiškinių stebėjimo kalendorius, aptaria rezultatus, formuluoja išvadas. |

***5. Meninė kompetencija***

***5.1. Estetinis suvokimas***

|  |  |
| --- | --- |
| Esminis gebėjimas  Jaučia, suvokia ir apibūdina elementarius muzikos, šokio, vaidybos, vizualaus meno ypatumus, grožisi meno kūriniais, džiaugiasi savo ir kitų kūryba, žavisi aplinkos grožiu, dalijasi išgyvenimais, įspūdžiais, pastebėjimais vertinimais. | |
| Vaiko gebėjimai | Vaiko veiksenos |
| Geba stebėti aplinką, kaupti žinias ir įspūdžius, panaudoti juos kūryboje. | Stebi ir gėrisi aplinkos daiktais, gamta ir jos reiškiniais.  Lankosi dailės darbų parodose, varto reprodukcijų albumus, analizuoja, kokie yra praeities, o kokie dabarties kūriniai.  Pasivaikščiojimų metu grožisi ir aptaria skulptorių ir architektų darbus.  Vartydami knygeles iliustracijose įžvelgia realų ar fantastinį pasaulį, apibūdina savo pojūčius.  Grožisi savo ir kitų dailės kūryba, dalinasi įspūdžiais. Domisi draugų idėjomis, gėrisi jų darbais.  Kuria pasakojimus pagal savo ir draugų dailės darbelius |
| Vaikas geba įsiklausyti į melodiją, pajusti muzikinio kūrinio tempą, dinamiką, išgirsti ir išskirti atlikimo ypatumus. | Susikaupęs klausosi įvairių muzikinių kūrinių, „diriguoja”, judesiu spontaniškai reaguoja į muzikinio kūrinio ypatumus.  Mokosi jausti ir išgyventi skambančią muziką, pajausti estetines muzikinių kūrinių savybes ir jomis gėrėtis.  Apibūdina ir vertina muziką, perteikia savo mintis.  Klausydamas įvairios muzikos mokosi skirti muzikinius žanrus Išsako išgyvenimus, patirtus klausantis muzikos, įsisąmonina savo emocijas, įsijaučia į draugų pasakojimus. |
| Geba pasidalinti įspūdžiais apie savo, draugų ar profesionalų vaidinimą. | Mokosi pasakoti, kokį veikėją vaidino, koks jo charakteris, ką jis veikė, kas nutiko vėliau.  Bando vertinti savo sukurtą vaidmenį, analizuoja asmeninius pasiekimus.  Atpasakoja, ką matė scenoje, kokie spektaklio veikėjai, ką suprato.  Pasakoja apie vaidinimo sukeltą nuotaiką, reiškia asmenines emocijas, vertinimus. |
| Saugoja ir puoselėja kultūrines vertybes. | Aktyviai dalyvauja šventinių rytmečių programėlėse.  Švenčia kalendorines šventes. Susipažįsta su etnokultūrinėmis tradicijomis.  Mokosi tradicinių liaudies dainelių, žaidimų, ratelių. Išmoksta patarlių, priežodžių, juos panaudoja šnekamojoje kalboje.  Lankosi mugėse, susipažįsta su tradiciniais lietuvių amatais.  Lankosi mieste organizuojamuose koncertuose, spektakliuose, renginiuose.  Suaugusiojo padedami rengia koncertus, spektaklius darželyje. |

***5.2. Meninė raiška***

|  |  |
| --- | --- |
| Esminis gebėjimas  Spontaniškai ir savitai reiškia įspūdžius, išgyvenimus, mintis, patirtas emocijas muzikuodamas, šokdamas, vaidindamas, vizualinėje kūryboje. | |
| Vaiko gebėjimai | Vaiko veiksenos |
| Reiškia savo mintis, idėjas sumanymus dailės raiškos priemonėmis. | “Keverzoja” vertikalius, horizontalius brūkšnius popieriaus lape, piešia „karakulius”.  Laisvai išreiškia patirtus įspūdžius, išgyvenimus ir sumanymus.  Vaizduoja realius daiktus detaliai, o abstrakcijas reiškia savitai.  Su pieštuku, kreida, medžio anglimi, pagaliuku, ant įvairaus dydžio popieriaus lapo, ant sniego, smėlio veda linijas, kreives., ornamentus.  Dėlioja iš pagaliukų, spygliukų įvairias linijas, kreives, vaizdus.  Mokosi pajusti liniją, stebi dėmes, spalvas, formas ir šią patirtį panaudoja išgyvenimams, idėjoms reikšti.  Intuityviai derina spalvas, sudaro kontrastus, siekia pasikartojančio ritmo ornamentuose.  Mėgina atkurti tai, ką mato, matė, prisiminė, ką girdėjo.  Mokosi išvedžioti žmogaus, žvėrelio siluetą, jų veido simbolius ir kitas detales.  Puošyboje panaudoja įvairią gamtinę medžiagą: lapelius, gėlytes, žieveles, akmenėlius, kriauklytes ir kt.  Bando iliustruoti grožinės literatūros kūrinius arba savo sugalvotus pasakojimus.  Piešia geometrines formas, savo plaštakos, pėdos kontūrus, apvedžioja trafaretų formas, taip išgaudami norimą piešinį, paveikslą.  Lipdo iš įvairių medžiagų: plastilino, molio, drėgno smėlio, sniego, tešlos. Mokosi lipdyti iš atskirų detalių ir skulptūriniu būdu, formą išgaudami iš vientiso medžiagos gabalo.  Naudodami įvairaus storumo popierių mokosi aplikuoti plokščias ir pusiau plokščias formas, išgauna įvairias faktūras.  Kuria savitus ornamentus aplikuodami iš geometrinių figūrų. |
| Geba išreikšti save erdvinėmis formomis. | Volioja, minko, spaudžia molį, plastiliną, sūrią tešlą.  Konstruodami, statydami atranda įvairias formas ir erdvės derinius, konstrukcijas.  Bando atrasti tinkamiausią erdvės ir konstrukcijos santykį: mažoje erdvėje –  mažos konstrukcijos, didelėje – didelės.  Konstruoja iš gamtinės medžiagos, papildo darbą kitomis medžiagomis:  siūlais, plastilinu, sagomis, spalvotu popieriumi ir pan.  Lanksto iš popieriaus nesudėtingus lankstinius, juos puošia, panaudoja žaidimams.  Pratinasi saugiai ir taupiai elgtis su dailės priemonėmis ir medžiagomis |
| Geba dainuoti drauge su kitais vaikais ir vienas. | Laisvai judėdami eksperimentuoja balsu, toniniais ir ritminiais dariniais.  Aktyviai dalyvauja aptariant naują muzikinį kūrinį, atskleidžia turimą patirtį, išsako savo emocijas.  Kartu su suaugusiuoju aptaria dainos nuotaiką, poetinio teksto prasmę, dainos personažų charakterį, jausmus atspindinčią vaiko veido išraišką, kūno judesius, reikšmingiausius dainos momentus.  Kartu su kitais vaikais atlieka priedainį, pritaria pasikartojantiems dainos motyvams, pakartoja dainos frazes.  Kartu su kitais ir individualiai atlieka vokalinius pratimus, pratinasi girdėti save ir šalia esančius, derintis prie jų. |
| Vaikas geba kartu su kitais (sinchroniškai) atlikti judesius pagal muziką. | Kartoja įvairius suaugusiojo rodomus judesius  Imituoja žaidimų personažus, keičia judesius pagal muzikos charakterį, garsų stiprumą.  Ritminius instrumentus ir kūno judesius naudoja įvairiose situacijose, gamtos objektams bei žmogaus sukurtiems daiktams vaizduoti.  Tyrinėja, kurias kūno dalis galima ritmiškai judinti, kurios gali padėti išgauti ritminius garsus.  Bando išgauti ritmą nekeisdami kūno padėties erdvėje (siūbuodami, pritūpdami ir pan.) bei judėdami erdvėje (žygiuodami, šuoliuodami ir pan.).  Kartu su kitais vaikais atlieka vienodo tempo ratelius. |
| Žino ir naudoja muzikinio folkloro elementus. | Vaikai mokosi žaidinimų, kykavimų, lietuvių liaudies dainelių ir ratelių.  Vaikas mokosi skaičiuočių, garsų pamėgdžiojimų, erzinimų, skandavimų, gyvūnijos apdainavimų, liaudies dainų.  Su suaugusiojo pagalba bando perprasti folklore užkoduotus dorovinius, moralinius ar estetinius vertinimus.  Mokosi pasišaipymų iš vardų, bendraudamas su kitais vaikais kuria savitus pasišaipymus iš draugų vardų.  Mokosi dialogo formos folklorinių dainelių.  Kartu su kitais vaikais rengia koncertus, vakarones, dalyvauja miesto renginiuose. |
| Vaikas geba žaisti ir šokti pagal įvairią muziką. | Eina rateliu susikibę rankomis, atlieka suaugusiojo rodomus judesius. Keičia judesius pagal muzikos charakterį ir stiprumą.  Mokosi atskirti mažiau kontrastišką muziką, garsų ir tylų grojimą, greitą ir lėtą tempą.  Mokosi šokio figūrų, jas atlieka derindamasis prie kitų vaikų.  Šoka tautinius šokius, pajunta tautos charakterį, susipažįsta su tautiniais kostiumais, raštais.  Šoka su įvairiomis priemonėmis: kaspinais, lietučiais, balionais, skarelėmis, vėduoklėmis, lankais, kamuoliais, gėlėmis ir t.t. |
| Atpažįsta vaidybinės ir teatrinės veiklos žanrus aplinkoje ir naudoja veikloje. | Žiūri stalo, lėlių teatro vaidinimus, patys įsijungia į veiksmą.  Lankosi įvairiuose spektakliuose, juos aptaria, pratinasi atpažinti ir įvardinti žanrą (dramos, lėlių, pantomimos ir pan.).  Pratinasi pastebėti, atpažinti ir pasakyti, kokie vaidybiniai elementai naudojami grupės veikloje darželyje ir teatro vaidinimuose.  Žaidžia vaidmeninius žaidimus panaudodami lėles, kaukes, aplinkos daiktus.  Dalyvauja renginiuose „Teatro dienelės vaikų darželiuose”. |

***5.3. Kūrybiškumas***

|  |  |
| --- | --- |
| Esminis gebėjimas  Savitai reiškia savo įspūdžius įvairioje veikloje, ieško nežinomos informacijos, siūlo naujas, netikėtas idėjas ir jas savitai įgyvendina. | |
| Vaiko gebėjimai | Vaiko veiksenos |
| Muzikiniais garsais, šokio judesiais geba įprasminti savo mintis, idėjas, jausmus, patirti kūrybinės veiklos džiaugsmą. | Pagal muziką atlieka imitacinius judesius (šokinėja kaip varlytės, supa lėlę.  Eksperimentuoja įvairiomis muzikos priemonėmis, garsais, išsiaiškina, kaip ir kokiomis priemonėmis galima muzikuoti, kaip muzikiniais garsais perteikiama nuotaika.  Spontaniškai ir tikslingai kuria muziką, reiškia mintis muzikos garsais.  Kuria muziką be išankstinio pasirengimo.  Kuria savitą muzikinį produktą: melodiją, ritminį pratimą, nedidelės apimties muzikinę pjesę, pritarimą dainai.  Kuria muzikines kompozicijas ilgesnį laiką, jas keletą kartų taiso, koreguoja.  Atlieka kitų vaikų sukurtas kompozicijas.  Muzikine idėja pavaizduoja kokį nors įvykį ar gamtos reiškinį, perteikia žmogaus ar gyvūno charakterį.  Atlieka nesudėtingus šokio judesius pagal įvairią muziką, pats kuria nesudėtingus šokius. |
| Geba kurti įsivaizduojant, fantazuojant, modeliuojant, taikant įvairias dailės technikas. | Ima dažus pirštukais, tepa juos ant popieriaus. Įvairios faktūros daiktus tepa dažais, jų pėdsakus palieka popieriaus lape.  Tyrinėja dailės priemones – pieštukus, teptukus, kreideles, guašą, plastiliną  Eksperimentuoja skirtingomis formomis ir spalvomis, įrankiais, popieriumi ar senu audiniu.  Bando įvairius vaizdavimo būdus: piešimą, tapymą, liejimą, štampavimą, lipdymą, aplikavimą. Viename darbelyje derina keletą dailės technikų.  Eksperimentuodami mokosi atskirti natūralias medžiagas: medį, odą, audinį, gintarą, geležį, akmenį, molį, smėlį, šiaudą, popierių, skystas medžiagas. Siūlo idėjas, ką galima iš jų sukurti.  Ieško kitokių technologinių sprendimų, kokiais būdais galima sukurti, pagaminti darbelį, nupiešti piešinį, nulipdyti ar suklijuoti.  Dailės darbus atlieka keletu variantų.  Dalyvauja rengiamose grupės, darželio, kitų įstaigų dailės darbų parodėlėse. |
| Vaidina laisvai ir išraiškingai | Bando spontaniškai vaidinti improvizacijose, lėlių teatre.  Bando kurti savo vaidinimus, naudoja žaislus, karūnėles ir kitas priemones.  Pratinasi vaidinti žiūrovams: jaunesniems vaikams, tėveliams, svečiams.  Mokosi sukurti veikėjo nuotaiką, veiksmų eigą, kalbos intonaciją.  Kuria vaizdelius su žodžiais ir be jų; su partneriais ir be jų.  Žaidžia socialinius žaidimus, panaudoja žodines ir judesių raiškos priemones pasirinktam vaidmeniui atskleisti.  Bando suvokti, kad spektaklis – tai komandinis darbas, prisiimti atsakomybę už jam patikėtą vaidmenį ir galutinį rezultatą.  Pagal savo sumanymą iš žaislų, daiktų, taip pat dailės priemonėmis kuria dekoracijas, vaidinimo reikmenis. |

**VI. UGDYMO PASIEKIMAI IR JŲ VERTINIMAS**

Vaiko pasiekimų vertinimas – tai nuolatinis informacijos apie vaiką, jo ugdymosi ypatumus ir daromą pažangą kaupimas, interpretavimas ir apibendrinimas. Vaiko pasiekimai ir pažanga stebimi ir fiksuojami pagal Ikimokyklinio amžiaus vaikų pasiekimų aprašo projektą, kuriame išdėstyta **19 vaiko ugdymosi pasiekimų sričių** su esminėmis nuostatomis ir gebėjimais, kuriuos vaikas įgyja iki šešerių metų. **Vaiko pasiekimų sritys**: savivoka ir savigarba, emocijų suvokimas ir raiška, savireguliacija ir savikontrolė, santykiai su suaugusiais ir bendraamžiais, mokėjimas mokytis, iniciatyvumas ir atkaklumas, kūrybiškumas, problemų sprendimas, tyrinėjimas, aplinkos pažinimas, kiekio supratimas ir skaičiavimas, forma, erdvė, matavimai, sakytinė kalba, rašytinė kalba, fizinis aktyvumas, kasdieninio gyvenimo įgūdžiai, meninė raiška, estetinis suvokimas.

Vertindami ugdymo pasiekimus siekiame:

* pažinti vaiką ir jo individualybę;
* išsiaiškinti kiekvieno vaiko poreikius ir galimybes;
* nustatyti pasiekimų lygį ir daromą pažangą;
* padėti vaikui pačiam susivokti, kas jam sekasi gerai ir kur reikia pagalbos;
* informuoti tėvus ir siekti bendradarbiavimo;
* pamatyti ir įvertinti savo darbo veiksmingumą.

Pagrindiniai vaiko pasiekimų vertintojai yra grupių auklėtojos. Vaiko pasiekimų vertinime dalyvauja tėvai (globėjai) ir patys vaikai. Specialiųjų ugdymosi poreikių vaikų pasiekimų vertinime dalyvauja lopšelio-darželio specialistai. Jie teikia rekomendacijas grupių auklėtojoms, tėvams (globėjams) apie vaiko ugdymosi galimybes, perspektyvas, aptaria pagalbos teikimo būdus. Pedagoginei psichologinei tarnybai rekomendavus, sudaromos individualios programos vaikams, kuriems ugdymo turinys pritaikomas.

Pirminis vaiko pažinimas prasideda nuo pokalbių su tėvais (globėjais) apie vaiką. Vaikui pradėjus lankyti įstaigą, išsiaiškinami tėvų (globėjų) lūkesčiai, surenkama jų nuomonė apie vaiko gebėjimus, individualius ypatumus. Pedagogai vertina vaiko gebėjimus pagal visas ugdymo sritis, nustato vaiko pasiekimų žingsnelį ir numato silpniau išreikštus gebėjimus. Tėvų ir pedagogų vertinimas apie vaiko pasiekimus užrašomas vaiko pasiekimų ir pažangos apraše.

Informacija apie kiekvieno vaiko pasiekimus ir pažangą renkama viso vaiko ugdymosi įstaigoje metu. Su vaiku aptariama, kas jam sekėsi, kas buvo sunku, ką jis sužinojo, kaip jautėsi. Po pirmo ir antro pusmečio atliekama surinktos informacijos apie vaiko pasiekimus ir pažangą analizė.

Atsižvelgdama į vaiko pasiekimų rezultatus, auklėtoja planuoja tolimesnį vaiko ugdymą(si). Vaiko pasiekimai aptariami su tėvais (globėjais) individualių pokalbių metu.

Vaiko pasiekimų ir pažangos vertinimo metodai:

* Pokalbis su vaiko tėvais (globėjais), siekiant išsiaiškinti tėvų lūkesčius dėl vaiko ugdymo(si) ir sužinoti nuomonę apie vaiko pasiekimus ir pažangą.
* Pokalbis su vaiku, siekiant išsiaiškinti, kaip vaikas gali išsakyti savo mintis, samprotavimus, požiūrius, išgirsti komentarus apie savo ar kito vaiko veiklą.
* Stebėjimas – pagrindinis vaiko pažinimo būdas, kurį taiko įstaigos pedagogai.
* Vaikų veiklos rezultatų analizė (kūrybos darbų analizė, vaizdo įrašų analizė, vaiko veiklos nuotraukos su aprašais, žodinė kūryba, rašytinės kalbos pavyzdžiai ir kt.).

Tėvams (globėjams) pageidaujant įstaigos psichologas gali atlikti vaiko brandumo mokytis pagal priešmokyklinio ir pradinio ugdymo programas vertinimus.

Vaiko ugdymo(si) pasiekimai dokumentuojami ir kaupiami ,,Vaiko aplanke“. Į aplanką dedamas pedagogų ir tėvų vertinimas apie vaiko pasiekimus, pačių vaikų mintys, pedagogų atliktų stebėjimų apibendrinimai ir išvados, tikslingai atrinkta vaiko pažangą ir pasiekimus rodanti informacija, vaiko dailės ir kiti darbeliai.

Vaikui pereinant į priešmokyklinio ugdymo grupę, įvertinami jo gebėjimai ir pasiekimai, įgyti per visą ikimokyklinį laikotarpį. Ši informacija perduodama priešmokyklinio ugdymo pedagogui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_